د پارک سېنما نړولو ته غبرګونونه
وروسته له دې چې د افغانستان حکومت کابل کې د پارک سینما د نړولو خبر ورکړ یو شمېر هنرمندانو او فرهنګیانو د یادې تاریخي ودانۍ د نړولو پر ضد غبرګونونه ښودلي دي.
نامتو سندرغاړي فرهاد دریا پر خپلې رسمي فیسبوک پاڼې کې د پارک سېنما نړول د بودا مجسمې نړولو سره پرتله کړی دی. ښاغلي دریا زیاته کړې: "زما په اند د پارک سېنما نړولو عمل د بودا مجسمې نړولو سره توپیر نه لري. موږ غواړو چې دغه ودانۍ د نړولو پر ځای له سره ورغول شي." ښاغلي دریا زیاته کړې د دارالامان ماڼۍ بیا ورغول شوه، د پخوا په شان خپل شان لري نو یوه سېنما هم همداسې کیدای شي. فلم جوړوونکی فضل حکیم هم په یو ویډیويي پیغام کې د پارک سېنما نړولو په اړه غبرګون ښودلی. ښاغلي حکیم ویلي: "د پارک سېنما زموږ کور دی تاسو څنګه زموږ کور ورانوئ. دغه ودانۍ باید د نړولو پر ځای ورغول شي." د فرهنګي او سیاسي چارو فعال بشیر احمد بیژن د حکومت دغه اقدام په اړه وايي د نورو هېوادو په شان باید تاریخي ودانۍ ورغول شي او د نړولو مخه یې ونیول شي. هغه نن دوشنبه نومبر ۹ (لړم ۱۹) امریکا غږ ته وویل: "موږ د سېنما پارک نړول نه غواړو. د پارک نړول به د حکومت یو استبدادي عمل وي ځکه د ښاریانو غوښتنې په نظر کې نه نیول کیږي." ښاغلی بیژن وايي د پارک سېنما د کابل د فرهنګي هویت یوه برخه ده او د نړۍ نورو هېوادو په شان باید حکومت د یادې ودانۍ د رغولو چارې پیل کړي. افغان فلم هم له حکومت نه د یاد اقدام د مخنیوي غوښتنه کړې وه. له دې سره سره د ټولنیزو رسینو ګڼو کاروونکو غوښتلي چې دغه تاریخي ودانۍ باید پر خپل اصلي بڼې ورغول شي. د ولسمشر محمد اشرف غني لومړی مرستیال امرالله صالح تېره اونۍ پر خپلې رسمي فیسبوک پاڼې کې ویلي و چې د پارک سېنما ودانۍ نړول کیږي. ښاغلي صالح د خیرخانې سینما په اړه هم ورته پرېکړه کړې وه. د پارک سېنما د کابل ښار په شهر نو پارک کې ده چې اویا کاله مخکې د وخت د حکومت له خوا جوړه شوې ده. د دغې تاریخي ودانۍ د نړولو چارې دوه ورځې مخکې د کابل ښاروالۍ له لوري پیل شوي او له دننه یې مهم توکي ویستل شوي دي.